Source: https://www.fakt24.sk/spravy/8153-sud-rozhodol-toto-teraz-caka-taliana-vadalu-spajaneho-s-talianskou-mafiou-na-slovensku
Timestamp: 2019-01-19 16:42:43+00:00
Document Index: 13196994

Matched Legal Cases: ['súd ', 'súd ', 'Súd ', 'Súd ', 'súd ', 'súd ']

﻿ Toto teraz čaká Taliana Vadalu spájaného s talianskou mafiou na Slovensku - Fakt24.sk
vydáme ho?
13:13, 20.apríla 2018 / Správy
Krajský súd v Košiciach rozhodol v piatok o zmene väzby pre talianskeho podnikateľa Antonina V. z predbežnej na vydávaciu. V Taliansku je Antonino V. trestne stíhaný za drogovú činnosť a súd v Benátkach na neho vydal európsky zatýkací rozkaz.
Antonio Vadala (Zdroj: TASR)
"Súd rozhodol o vydávacej väzbe a môj klient reagoval tak, že sa vzdal práva sťažnosti," povedal novinárom právny zástupca obvineného Jaroslav Hamza. Rozhodnutie je právoplatné, kedy bude Antonino V. vydaný do Talianska, závisí podľa neho od viacerých okolností. K obvineniam sa nevyjadroval.
Rozhodnutie padlo na neverejnom zasadnutí a sprevádzali ho prísne bezpečnostné opatrenia. Súd vyhovel návrhu košickej krajskej prokuratúry, ktorá predložila originál európskeho zatýkacieho rozkazu a ďalšie potrebné listiny. Antonino V. žijúci na východnom Slovensku je vo väzbe od 13. marca, keď ho zadržala slovenská polícia. Krajský súd v Košiciach rozhodol najprv o jeho vzatí do predbežnej väzby, voči čomu podal Antonino V. sťažnosť, ktorú Najvyšší súd SR 12. apríla zamietol.
V Taliansku je stíhaný za trestné činy nezákonného obchodovania s narkotikami a psychotropnými látkami a za účasť na trestnom zoskupení za účelom nezákonného obchodovania s drogami. Podľa obvinenia sa spolčil s inými osobami za účelom nepretržitého páchania trestnej činnosti spočívajúcej v dovoze veľkého množstva kokaínu z Južnej Ameriky.
"Európsky zatýkací rozkaz bol rozšírený o ďalší skutok spočívajúci v páchaní trestného činu legalizácie príjmu z trestnej činnosti," uviedol 9. apríla hovorca Krajskej prokuratúry v Košiciach Milan Filičko. Účelom vydávacej väzby je podľa neho zabezpečenie prítomnosti vyžiadanej osoby a zabránenie, aby nedošlo k zmareniu účelu konania o európskom zatýkacom rozkaze.